1. INTRODUZZJONI

Ir-rispons politiku deċiżiv tal-UE wara l-pandemija tal-COVID-19 appoġġa r-reżiljenza tal-Unjoni, kif muri wkoll taħt l-ambjent ġeopolitiku u ekonomiku bla preċedent attwali. Azzjoni ta’ politika kkoordinata fil-livell tal-UE u dak nazzjonali taffiet l-impatt tal-pandemija fuq l-ekonomiji tal-Istati Membri u fetħet it-triq għal irkupru b’saħħtu. L-ekonomija tal-UE laħqet il-livell ta’ produzzjoni tagħha ta’ qabel il-pandemija fil-ħarifa tal-2021 u l-prospetti ta’ qabel ma r-Russja invadiet l-Ukrajna kienu ta’ fażi ta’ espansjoni fit-tul u robusta. Madankollu, il-gwerra tal-aggressjoni tar-Russja kontra l-Ukrajna ħolqot ambjent ġdid u aggravat l-intoppi li kienu jeżistu qabel għat-tkabbir, li kienu mistennija li jbattu. Aktar żidiet fil-prezzijiet tal-prodotti bażiċi, interruzzjonijiet imġedda fil-provvista u żieda fl-inċertezza qed ixekklu t-tkabbir u jimplikaw riskji negattivi sinifikanti. Dan joħloq ukoll sfidi addizzjonali għall-ekonomiji tal-UE relatati mas-sigurtà tal-provvista tal-enerġija u d-dipendenzi fuq il-fjuwils fossili mir-Russja. Il-pressjonijiet inflazzjonarji li qed jikbru lil hinn mill-prezzijiet tal-enerġija, flimkien mal-influss kbir ta’ nies li qed jaħarbu mill-gwerra, qed ikollhom impatt dirett fuq is-soċjetajiet Ewropej. Madankollu, l-ekonomija tal-UE qed turi r-reżiljenza tagħha, u hija pproġettata li tkompli tespandi fl-2022-2023. Imbottaturi residwi minn dinamiċi li fetħu mill-ġdid, suq tax-xogħol li għadu qed jitjieb u rispons politiku b’saħħtu għax-xokk pandemiku għadhom jappoġġaw it-tkabbir. Azzjonijiet fuq terminu qasir, inkluż l-Appoġġ temporanju biex jittaffew ir-Riskji ta’ Qgħad f’Emerġenza (Support to mitigate Unemployment Risks in an Emergency, SURE), l-Inizjattiva ta’ Investiment fir-Rispons għall-Coronavirus, REACT-EU jew il-qafas temporanju tal-għajnuna mill-Istat, u l-introduzzjoni li għaddejja ta’ NextGenerationEU, bil-Faċilità għall-Irkupru u r-Reżiljenza (Recovery and Resilience Facility, RRF) fil-qalba tagħha, taw riżultati ċari. Fl-istess ħin, il-proġettazzjonijiet tat-tkabbir huma mdawra b’inċertezza eċċezzjonali u soġġetti għal riskji negattivi qawwija.

REPowerEU huwa l-pjan tal-UE li tnaqqas id-dipendenza tal-Ewropa mill-fjuwils fossili Russi malajr kemm jista’ jkun u ferm qabel l-2030, billi taċċellera l-Patt Ekoloġiku Ewropew. Fuq il-bażi tal-pakkett tal-Kummissjoni tat-18 ta’ Mejju, REPowerEU jaċċellera l-miżuri mmirati lejn enerġija aktar affordabbli, sigura u sostenibbli fid-dawl tal-isfidi emerġenti. Il-każ għat-tnaqqis tad-dipendenza tagħna fuq il-fjuwils fossili mir-Russja qatt ma kien aktar ċar. Jenħtieġ li jkun ibbażat fuq tranżizzjoni rapida lil hinn mill-fjuwils fossili kollha, kif ukoll fuq it-tisħiħ tar-reżiljenza soċjali u ekonomika tagħna. Il-pjan REPowerEU jinkludi miżuri konkreti biex titnaqqas id-dipendenza enerġetika tal-Unjoni fuq il-fjuwils Russi kollha u titħaffef l-implimentazzjoni tal-Patt Ekoloġiku Ewropew b’azzjonijiet ġodda, li jibnu fuq il-pakkett “Lesti għall-mira ta’ 55 %”. Il-pjan jimmobilizza finanzjament addizzjonali biex ikompli jaċċellera d-dekarbonizzazzjoni tal-ekonomija tagħna u jindirizza l-lakuni li fadal fl-infrastruttura tal-UE, inklużi konnessjonijiet transfruntiera importanti. Dan jinkludi wkoll miżuri biex jittaffew l-impatti fuq id-ditti u l-unitajiet domestiċi tal-interruzzjonijiet fil-provvista tal-enerġija marbuta mal-invażjoni Russa. Il-miżuri biex jitħaffu l-proċeduri tal-għoti tal-permessi se jisfruttaw il-potenzjal tal-UE fl-enerġija rinnovabbli, flimkien ma’ azzjonijiet biex jiġi indirizzat in-nuqqas ta’ ħiliet ekoloġiċi.

Is-Semestru Ewropew u l-RRF jipprovdu oqfsa robusti biex tiġi żgurata koordinazzjoni effettiva tal-politika u biex jiġu indirizzati l-isfidi attwali. L-erba’ dimensjonijiet tas-sostenibbiltà kompetittiva tal-UE - is-sostenibbiltà ambjentali, il-produttività, il-ġustizzja u l-istabbiltà makroekonomika - se jkomplu jiggwidaw l-azzjoni ta’ politika fil-livell Ewropew u nazzjonali. Ir-rakkomandazzjonijiet speċifiċi għall-pajjiżi adottati fil-kuntest tas-Semestru Ewropew jipprovdu gwida lill-Istati Membri biex iwieġbu b’mod adegwat għall-isfidi persistenti u ġodda u jaslu għall-objettivi ewlenin ta’ politika kondiviżi tagħhom. Din is-sena jinkludu wkoll gwida għal kapitoli dedikati ġodda tar-REPowerEU fil-pjanijiet għall-irkupru u r-reżiljenza (recovery and resilience plans, RRPs), biex titnaqqas id-dipendenza fuq il-fjuwils fossili permezz ta’ riformi u investimenti f’konformità mal-prijoritajiet tar-REPowerEU. L-RRF se tkompli tixpruna l-aġendi ta’ riforma u ta’ investiment tal-Istati Membri għas-snin li ġejjin u hija l-għodda ewlenija biex titħaffef it-tranżizzjoni doppja ekoloġika u diġitali u tissaħħaħ ir-reżiljenza tal-Istati Membri, inkluż permezz tal-implimentazzjoni ta’ miżuri nazzjonali u transfruntiera skont ir-REPowerEU. L-RRF tappoġġa wkoll proġetti multinazzjonali u ssaħħaħ il-kooperazzjoni bejn l-Istati Membri. Dan huwa kkomplementat minn fondi tal-politika ta’ koeżjoni u programmi oħra, li jiffaċilitaw it-twettiq ta’ prijoritajiet ewlenin tal-Unjoni għall-investiment fil-livelli nazzjonali u reġjonali, sabiex l-ebda reġjun u l-ebda persuna ma jitħallew lura. Iċ-ċiklu tas-Semestru Ewropew 2022 jipprovdi wkoll rappurtar aġġornat u konsistenti dwar il-progress lejn il-kisba tal-Għanijiet ta’ Żvilupp Sostenibbli (Sustainable Development Goals, SDGs) fl-Istati Membri kollha. Fil-livell tal-Unjoni, filwaqt li ġie osservat progress f’dawn l-aħħar snin fir-rigward ta’ kważi l-SDGs kollha, jeħtieġ li jsir aktar, anke fil-kuntest tal-konsegwenzi tal-COVID-19 u s-sitwazzjoni ġeopolitika u ekonomika attwali.

2. IL-PROSPETTI EKONOMIĊI U TAL-IMPJIEGI

Wara perjodu kajman fil-bidu tal-2021, il-prospetti għall-ekonomija tal-UE kienu ta’ espansjoni vigoruża matul din is-sena u dik li jmiss. Wara l-irkupru qawwi fl-attività ekonomika li beda fir-rebbiegħa tas-sena l-oħra u li kompla bl-istess rittmu matul il-bidu tal-ħarifa, il-momentum tat-tkabbir fl-UE naqas bl-impatt tal-intensifikazzjoni tar-reżistenzi. Il-qawmien mill-ġdid tal-pandemija fil-ħarifa li għaddiet u t-tixrid rapidu tal-varjant il-ġdid ta’ Omicron wasslu għal pressjonijiet imġedda fuq is-sistemi tal-kura tas-saħħa u wasslu biex jerġgħu jiddaħħlu r-restrizzjonijiet, għalkemm ġeneralment ta’ natura aktar moderata jew aktar immirata milli f’mewġiet preċedenti. Ostakli loġistiċi u fil-provvista persistenti, inklużi nuqqasijiet ta’ semikondutturi, materja prima u komoditajiet tal-metall, kienu ta’ piż fuq il-produzzjoni, bħalma kienu l-prezzijiet għoljin tal-enerġija u n-nuqqas ta’ ħaddiema f’ħafna pajjiżi tal-UE. Il-pressjonijiet inflazzjonarji bdew inaqqsu l-kapaċità tal-akkwist tal-unitajiet domestiċi. Madankollu, billi l-kundizzjonijiet tal-provvista kienu mistennija li jinnormalizzaw u l-pressjonijiet inflazzjonarji jimmoderaw, l-attività ekonomika kienet mistennija terġa’ taqbad tirpilja. Suq tax-xogħol li qed jitjieb kontinwament, tfaddil akkumulat kbir tal-unitajiet domestiċi, kundizzjonijiet ta’ finanzjament li għadhom favorevoli, u l-introduzzjoni tal-RRF kollha kienu mistennija li jsostnu fażi espansjonarja fit-tul u robusta.

L-invażjoni Russa tal-Ukrajna dgħajfet l-aspettattivi ekonomiċi globali. L-impatt negattiv fuq il-prospetti ekonomiċi jaġixxi permezz ta’ diversi kanali. Dawn jinkludu effetti negattivi fuq il-fiduċja, kummerċ aktar baxx, kundizzjonijiet ta’ finanzjament aktar stretti u speċjalment prezzijiet ogħla tal-komoditajiet, li min-naħa tagħhom iġibu interruzzjonijiet imġedda fil-ktajjen tal-provvista u stress addizzjonali fuq il-loġistika globali. Lil hinn minn dawn il-konsegwenzi immedjati, l-invażjoni tal-Ukrajna mir-Russja wasslet għal diżakkoppjament mir-Russja, inkluż fir-rigward tar-relazzjonijiet kummerċjali u finanzjarji, li l-iskala tiegħu hija diffiċli biex tinftiehem kompletament f’dan l-istadju. B’mod parallel, il-miżuri drastiċi reċenti ta’ konteniment tal-pandemija applikati f’xi partijiet taċ-Ċina jistgħu, jekk imtawla, iżidu l-konġestjonijiet eżistenti. L-ambjent ġeopolitiku l-ġdid jitlob azzjonijiet biex tinkiseb l-awtonomija strateġika miftuħa tal-UE u titnaqqas id-dipendenza tagħha fuq l-enerġija u prodotti u teknoloġiji strateġiċi oħra.

Filwaqt li l-invażjoni Russa tal-Ukrajna żiedet l-inċertezza, il-prospetti ekonomiċi għadhom jindikaw espansjoni ekonomika kontinwa fl-2022 u l-2023, li juri r-reżiljenza tal-ekonomija tal-UE. Dan jirrifletti l-pożizzjoni komda tal-bidu qabel it-tifqigħa tal-gwerra u l-appoġġ kruċjali pprovdut mill-użu sħiħ tal-RRF. Skont it-Tbassir Ekonomiku Ewropew tar-rebbiegħa 2022, it-tkabbir reali tal-PDG fl-UE huwa mistenni li jonqos minn madwar 5,4 % fl-2021 għal 2,7 % fl-2022 u 2,3 % fl-2023. Ir-rata ta’ impjieg għal nies ta’ bejn il-15 u l-74 sena hija mbassra li tiżdied minn 72,5 % fl-2021 għal 73,5 % fl-2022 u 74,2 % fl-2023. L-inflazzjoni hija mistennija li tkun ogħla u tibqa’ elevata għal żmien itwal mit-tbassir preċedenti, xprunata minn żidiet fil-prezzijiet tal-komoditajiet ikkawżati mill-gwerra u pressjonijiet dejjem akbar fuq il-prezzijiet. Għall-2022, hija pproġettata għal 6,8 % u 3,2 % fl-2023. Il-prospetti ġodda ta’ tkabbir huma konsiderevolment inqas brillanti milli pproġettati qabel l-invażjoni tal-Ukrajna mir-Russja, minħabba riskji negattivi għall-prospetti ekonomiċi fil-kuntest tal-aggressjoni tar-Russja, żidiet bla preċedent fil-prezzijiet tal-enerġija u tfixkil kontinwu fil-katina tal-provvista. Fl-istess ħin, in-natura u d-daqs bla preċedent tax-xokkijiet il-ġodda jagħmlu l-proġettazzjonijiet kollha soġġetti għal inċertezza konsiderevoli.

Prospetti aktar baxxi ta’ tkabbir u l-intensifikazzjoni tal-pressjonijiet fuq il-prezzijiet joħolqu dilemmi ta’ politika. Għal ħafna minn dawn l-aħħar sentejn, il-kombinazzjoni ta’ politika monetarja akkomodattiva u appoġġ fiskali b’saħħtu ppermettew lill-Istati Membri tal-UE jistabbilizzaw l-ekonomija fid-dawl tal-pandemija. Ix-xokkijiet li nħolqu mill-gwerra huma ta’ piż predominanti fuq in-naħa tal-provvista tal-ekonomija, u dan ifixkel it-tkabbir tal-produzzjoni filwaqt li jgħolli l-inflazzjoni għal rati li qatt ma dehru mill-introduzzjoni tal-munita unika. Min-naħa tagħha, il-politika fiskali hija mitluba ttaffi l-impatt tal-prezzijiet tal-enerġija li qed jogħlew, b’mod partikolari għall-unitajiet domestiċi vulnerabbli, filwaqt li żżomm f’moħħha l-impatt potenzjali tal-miżuri fuq l-inflazzjoni, il-konsistenza mal-għan fit-tul li titnaqqas id-dipendenza ġenerali fuq il-fjuwils fossili u li l-importazzjonijiet tal-fjuwils fossili jitbiegħdu mir-Russja, kif ukoll il-ħtieġa għal prudenza biex tinżamm is-sostenibbiltà fiskali.

3. RABTA BEJN IS-SEMESTRU EWROPEW, ir-RRF U REPOWEREU - OBJETTIVI EWLENIN GĦAR-RAKKOMANDAZZJONIJIET SPEĊIFIĊI GĦALL-PAJJIŻI TAL-2022

L-RRF hija l-għodda ċentrali biex jitwettqu l-prijoritajiet ta’ politika tal-UE taħt is-Semestru Ewropew u, flimkien mar-REPowerEU, biex jiġu indirizzati l-isfidi li għadhom kif tfaċċaw. Il-Faċilità, bis-sistema ta’ monitoraġġ b’saħħitha tagħha bbażata fuq il-prestazzjoni, qed tipprovdi appoġġ finanzjarju importanti għall-implimentazzjoni ta’ riformi u investimenti ewlenin, li jinvolvu impuls fiskali u ta’ riforma ffinanzjat mill-Unjoni. Sena wara l-introduzzjoni tagħha, sar progress kbir, li wassal għal effetti konsegwenzjali pożittivi madwar l-UE filwaqt li appoġġa l-konverġenza, b’mod partikolari madwar iż-Żona tal-Euro. L-implimentazzjoni tal-RRPs ambizzjużi hija kruċjali biex titrawwem it-tranżizzjoni doppja u tiżdied ir-reżiljenza tal-Istati Membri. F’konformità mar-Regolament dwar ir-RRF, l-RRPs nazzjonali jkopru r-rakkomandazzjonijiet rilevanti speċifiċi għall-pajjiżi kollha jew subsett sinifikanti minnhom. Is-Semestru Ewropew u l-RRF għalhekk se jkomplu jkunu interkonnessi mill-qrib biex tiġi żgurata l-komplementarjetà fil-prijoritajiet ta’ politika li huma stabbiliti li jiksbu, billi jiġu evitati d-duplikazzjonijiet u jiġi minimizzat il-piż amministrattiv. L-invażjoni tal-Ukrajna mir-Russja biddlet il-kuntest ġeopolitiku u ekonomiku. Id-Dikjarazzjoni ta’ Versailles appellat għal aktar passi deċiżivi lejn il-bini tas-sovranità Ewropea, billi jitnaqqsu d-dipendenzi strateġiċi tal-UE, tiżdied is-sigurtà tal-provvista b’mod partikolari fil-qasam tal-materja prima kritika u jitneħħew gradwalment id-dipendenzi tagħna fuq il-fjuwils fossili mir-Russja. L-RRF se jkollha rwol ċentrali fil-mobilizzazzjoni u t-tmexxija tar-riżorsi disponibbli fil-livell Ewropew biex jintlaħqu dawn l-objettivi, kif deskritt ukoll bir-REPowerEU.

Kif imħabbar fl-Istħarriġ Annwali dwar it-Tkabbir Sostenibbli tal-2022, il-Pakkett tar-rebbiegħa ta’ din is-sena jintroduċi mill-ġdid ir-rapporti tal-pajjiżi u r-rakkomandazzjonijiet speċifiċi għall-pajjiżi (country-specific recommendations, CSRs). Ir-rapporti tal-pajjiżi jipprovdu stampa tal-isfidi eżistenti u emerġenti ġodda tul l-erba’ dimensjonijiet tas-sostenibbiltà kompetittiva, kif ukoll ir-reżiljenza tal-Istati Membri individwali biex jindirizzaw dawn l-isfidi, kif rifless ukoll fid-dashboards tar-reżiljenza żviluppati mill-Kummissjoni. Ir-rapporti tal-pajjiżi jqisu l-implimentazzjoni tar-rakkomandazzjonijiet speċifiċi għall-pajjiżi tal-passat u tal-miżuri inklużi fl-RRPs li fil-biċċa l-kbira se jixprunaw l-aġendi ta’ riforma u investiment tal-Istati Membri sal-2026. Ir-rapporti jidentifikaw sfidi ewlenin pendenti jew emerġenti ġodda, li mhumiex koperti biżżejjed mill-impenji meħuda fl-RRPs, li huma l-bażi għas-CSRs ta’ din is-sena. Din l-“analiżi tal-lakuni” u r-rakkomandazzjonijiet relatati jqisu b’mod partikolari l-ħtieġa li jitnaqqsu d-dipendenzi tagħna fuq l-enerġija wara l-invażjoni tal-Ukrajna mir-Russja, f’konformità mal-prijoritajiet tar-REPowerEU, u li jiġu indirizzati l-implikazzjonijiet soċjoekonomiċi relatati.

Minħabba n-natura inklużiva tal-RRPs, rakkomandazzjonijiet speċifiċi għall-pajjiżi mmirati jindirizzaw għadd limitat ta’ sfidi addizzjonali ta’ riforma u investiment. L-Istati Membri għandhom jiffukaw primarjament fuq l-implimentazzjoni f’waqtha tal-RRPs. Għalhekk, il-Kummissjoni tipproponi lill-Kunsill biex jindirizza lill-Istati Membri kollha b’RRP approvat: rakkomandazzjoni dwar il-politika fiskali, inklużi riformi fiskali-strutturali fejn rilevanti; rakkomandazzjoni dwar l-implimentazzjoni tal-RRP u l-programmi tal-politika ta’ koeżjoni; rakkomandazzjoni dwar il-politika tal-enerġija f’konformità mal-objettivi ta’ REPowerEU; fejn rilevanti, rakkomandazzjoni addizzjonali dwar sfidi strutturali pendenti u/jew emerġenti ġodda, ibbażata fuq l-analiżi tal-lakuni. Il-kamp ta’ applikazzjoni tar-rakkomandazzjonijiet huwa akbar għall-Istati Membri li ma għandhomx RRPs approvati.

L-RRF hija għodda b’saħħitha biex jintlaħqu l-objettivi ta’ REPowerEU. L-RRF toffri qafas eżistenti ta’ monitoraġġ u rappurtar li skontu l-Istati Membri jistgħu jirrapportaw ukoll il-progress li jkun sar fl-ilħuq tal-objettivi ta’ REPowerEU, f’sinerġija sħiħa mal-implimentazzjoni tal-pjanijiet nazzjonali eżistenti u aġġornati dwar l-enerġija u l-klima u s-Semestru Ewropew. L-Istati Membri huma mħeġġa bil-qawwa biex jippreżentaw investimenti u riformi addizzjonali u jsaħħu l-miżuri eżistenti biex irawmu s-sigurtà tal-enerġija tal-UE u jnaqqsu d-dipendenza fuq il-fjuwils fossili Russi. Għal dan il-għan, l-Istati Membri huma mistiedna jipproponu kapitolu ddedikat dwar ir-REPowerEU fl-RRPs tagħhom, f’konformità mal-Gwida rispettiva maħruġa fit-18 ta’ Mejju. F’dan il-kuntest, is-CSRs li għadhom kif inħarġu fl-2022 fil-qasam tal-enerġija se jsiru partikolarment rilevanti għar-riformi u l-investimenti inklużi fil-kapitoli REPowerEU. Meta tivvaluta l-kapitolu addizzjonali u kwalunkwe modifika mmirata oħra biex tindirizza CSRs ġodda, il-Kummissjoni se tqis l-informazzjoni analitika kollha dwar l-Istat Membru disponibbli fil-kuntest tas-Semestru Ewropew u tikkunsidra l-miżuri diġà inklużi fl-RRPs kif ukoll fil-programmi tal-politika ta’ koeżjoni għall-2021–2027.

4. LIL HINN MILL-RRPs - ĦARSA ĠENERALI LEJN L-ISFIDI KOMUNI IDENTIFIKATI

Filwaqt li jenħtieġ li l-Istati Membri jipproċedu bl-implimentazzjoni tal-RRPs tagħhom, għad hemm għadd ta’ sfidi pendenti u tfaċċaw oħrajn ġodda, inkluż bħala riżultat tal-invażjoni tal-Ukrajna, li għandhom impatt fuq l-erba’ dimensjonijiet tas-sostenibbiltà kompetittiva. Għalhekk, l-Istati Membri jiffaċċjaw kemm sfidi komuni kif ukoll dawk speċifiċi għall-pajjiż li jeħtieġu azzjoni ta’ politika, kif rifless fir-rakkomandazzjonijiet speċifiċi għall-pajjiżi.

4.1 Enerġija u sostenibbiltà ambjentali

L-aċċellerazzjoni tad-dekarbonizzazzjoni se tnaqqas id-dipendenza tagħna fuq il-fjuwils fossili filwaqt li tgħin ukoll biex jintlaħqu l-għanijiet klimatiċi tagħna għall-2030 kif stabbilit fil-Liġi Ewropea dwar il-Klima. L-invażjoni tal-Ukrajna kixfet id-dipendenza tal-UE fuq l-importazzjonijiet tal-fjuwils fossili. Hija ssaħħaħ il-każ ambjentali, ekonomiku u ta’ sigurtà għaż-żieda fl-enerġija rinnovabbli u t-tnaqqis tal-konsum tal-enerġija. B’sehem ta’ 22 % tal-konsum finali gross tal-enerġija minn sorsi rinnovabbli, fuq il-bażi tal-aktar data reċenti, l-UE qabżet b’2 punti perċentwali l-mira tagħha għall-2020, iżda issa huwa meħtieġ aktar sforz. Fil-pakkett tagħha “Lesti għall-Mira ta’ 55 %” ta’ Lulju 2021, il-Kummissjoni pproponiet li żżid il-mira tas-sorsi ta’ enerġija rinnovabbli għall-2030 minn tal-anqas 32 % għal mill-inqas 40 % tat-taħlita enerġetika globali tal-UE, u li żżid il-mira tal-effiċjenza fl-enerġija biex jinkiseb tnaqqis ta’ 9 % fil-konsum tal-enerġija sal-2030 meta mqabbel mal-proġettazzjonijiet tal-linja bażi. Minħabba l-ħtieġa urġenti li l-UE ssir inqas dipendenti fuq il-fjuwils fossili Russi, bħala parti mill-Pjan REPowerEU tagħha, il-Kummissjoni ressqet emendi leġiżlattivi biex iżżid il-mira tal-enerġija rinnovabbli għall-2030 għal mill-inqas 45 % u l-mira tal-effiċjenza enerġetika għall-2030 għal mill-inqas -13 %.

It-tnaqqis tal-konsum tal-enerġija u ż-żieda fis-sehem tal-enerġija rinnovabbli jirrikjedu l-mobilizzazzjoni ta’ livelli ogħla ta’ investiment pubbliku u privat. Stimi preċedenti tal-ħtiġijiet ta’ investiment addizzjonali għat-tranżizzjoni ekoloġika ta’ EUR 520 biljun fis-sena x’aktarx li jkunu fin-naħa t’isfel tal-ħtiġijiet reali, bħala riżultat tal-ħtieġa li t-tranżizzjoni tal-enerġija tiġi antiċipata wara l-invażjoni Russa tal-Ukrajna. L-investiment pubbliku u privat fl-enerġija jenħtieġ li jiffoka fuq it-tnaqqis tal-konsum tal-enerġija f’konformità mal-prinċipju “l-effiċjenza enerġetika tiġi l-ewwel”, l-appoġġ lill-unitajiet domestiċi foqra fl-enerġija, l-għoti tas-setgħa lill-parteċipazzjoni attiva tal-konsumaturi fit-tranżizzjoni tal-enerġija, iż-żieda fis-sehem tal-enerġija rinnovabbli u l-promozzjoni tal-mobbiltà sostenibbli u d-dekarbonizzazzjoni tal-industrija, filwaqt li s-sussidji diretti u indiretti għall-enerġiji fossili jenħtieġ li jitneħħew gradwalment bħala kwistjoni ta’ prijorità. L-investimenti fir-riċerka u l-innovazzjoni se jkunu kruċjali biex titħaffef it-tranżizzjoni ekoloġika. Se jkun meħtieġ ukoll investiment fl-infrastruttura tal-enerġija, inkluż f’kuntest transfruntier, biex jiġu diversifikati s-sorsi tal-provvista tal-enerġija, b’enfasi fuq l-enerġija nadifa, u biex tiġi żgurata s-sigurtà tal-enerġija. B’mod partikolari, l-iżvilupp ta’ interkonnetturi transfruntiera se jikkontribwixxi biex tiżdied is-sigurtà tal-provvista billi jagħtu lill-Istati Membri aċċess għal sorsi tal-enerġija addizzjonali u aktar diversifikati u jżidu l-flessibbiltà u r-reżiljenza tas-swieq tal-enerġija tagħhom. L-Istati Membri jridu jimmobilizzaw is-sorsi ta’ finanzjament pubbliċi u privati kollha disponibbli biex jiffinanzjaw dawn l-investimenti, inkluż billi jallokaw sehem akbar mid-dħul tal-ETS (emissions trading system). Investimenti ġodda fl-infrastruttura u fin-networks relatati mal-gass jista’ jkollhom rwol fid-diversifikazzjoni tal-provvisti tal-enerġija u fiż-żieda tas-sigurtà tal-provvista. Huwa rrakkomandat li dawn jibqgħu tajbin għall-futur fejn possibbli, sabiex jiffaċilitaw is-sostenibbiltà fit-tul tagħhom permezz ta’ adattament futur għal fjuwils sostenibbli.